CELEX: 52019PC0023
Language: el
Date: 2019-01-31
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με την κοινοποίηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας ότι δεν επιθυμεί πλέον να συμμετέχει σε ορισμένες από τις διατάξεις του κεκτημένου του Σένγκεν, οι οποίες περιέχονται στον κανονισμό (ΕΚ) αριθ. 377/2004 του Συμβουλίου, της 19ης Φεβρουαρίου 2004, για τη δημιουργία δικτύου αξιωματικών συνδέσμων μετανάστευσης

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 31.1.2019
            COM(2019) 23 final
            2019/0011(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με την κοινοποίηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας ότι δεν επιθυμεί πλέον να συμμετέχει σε ορισμένες από τις διατάξεις του κεκτημένου του Σένγκεν, οι οποίες περιέχονται στον κανονισμό (ΕΚ) αριθ. 377/2004 του Συμβουλίου, της 19ης Φεβρουαρίου 2004, για τη δημιουργία δικτύου αξιωματικών συνδέσμων μετανάστευσης
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Σύμφωνα με το άρθρο 5 του πρωτοκόλλου που ενσωματώνει το κεκτημένο του Σένγκεν στο πλαίσιο της Ευρωπαϊκής Ένωσης, που προσαρτάται στη Συνθήκη για την Ευρωπαϊκή Ένωση και στη Συνθήκη για την ίδρυση της Ευρωπαϊκής Κοινότητας, και σύμφωνα με το άρθρο 8 παράγραφος 2 της απόφασης 2000/365/ΕΚ του Συμβουλίου, της 29ης Μαΐου 2000, σχετικά με το αίτημα του Ηνωμένου Βασιλείου της Μεγάλης Βρετανίας και της Βόρειας Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν
                     1
                  , το Ηνωμένο Βασίλειο συμμετείχε στον κανονισμό (ΕΚ) αριθ. 377/2004 του Συμβουλίου, της 19ης Φεβρουαρίου 2004, για τη δημιουργία δικτύου αξιωματικών συνδέσμων μετανάστευσης, όπως τροποποιήθηκε με τον κανονισμό (ΕΕ) αριθ. 493/2011 του Ευρωπαϊκού Κοινοβουλίου και του Συμβουλίου, της 5ης Απριλίου 2011.
               
               
                  Στις 16 Μαΐου 2018, η Επιτροπή πρότεινε περαιτέρω τροποποίηση του κανονισμού αριθ. 377/2004, με τη μορφή αναδιατύπωσης
                     2
                  . Η εν λόγω πρόταση παραλήφθηκε από το Συμβούλιο σε όλες τις απαιτούμενες γλώσσες στις 2 Ιουλίου 2018.
               
               
                  Την 1η Οκτωβρίου 2018, σύμφωνα με τη διαδικασία που καθορίζεται στο άρθρο 5 παράγραφος 2 του πρωτοκόλλου (αριθ. 19) σχετικά με το κεκτημένο του Σένγκεν το οποίο έχει ενσωματωθεί στο πλαίσιο της Ευρωπαϊκής Ένωσης, που προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, το Ηνωμένο Βασίλειο κοινοποίησε στον Πρόεδρο του Συμβουλίου την επιθυμία του να μην συμμετάσχει στην πρόταση αναδιατύπωσης της 16ης Μαΐου 2018. Κατά συνέπεια, το Ηνωμένο Βασίλειο δεν συμμετέχει πλέον στην έκδοση της παρούσας πρότασης. 
               
               
                  Δεδομένου ότι ο δικτυακός χαρακτήρας του δικτύου αξιωματικών συνδέσμων μετανάστευσης καθιστά αδύνατο για ένα κράτος μέλος να παραμείνει μέρος του εν λόγω δικτύου, όταν η τροποποιημένη νομοθεσία για τη δημιουργία του εν λόγω δικτύου δεν ισχύει για το εν λόγω κράτος μέλος, μια άλλη συνέπεια της προαναφερθείσας κοινοποίησης θα είναι ότι το Ηνωμένο Βασίλειο θα παύσει να συμμετέχει στο δίκτυο αξιωματικών συνδέσμων μετανάστευσης από την ημερομηνία έναρξης ισχύος της πρότασης αναδιατύπωσης σχετικά με το εν λόγω δίκτυο.
               
               
                  Σύμφωνα με το άρθρο 5 παράγραφος 3 του πρωτοκόλλου (αριθ. 19) σχετικά με το κεκτημένο του Σένγκεν, το Συμβούλιο καθορίζει τον βαθμό και τους όρους υπό τους οποίους το Ηνωμένο Βασίλειο θα παύσει να συμμετέχει σε μέρη του κεκτημένου του Σένγκεν που θίγονται από την προαναφερθείσα κοινοποίηση. Το Συμβούλιο εκδίδει απόφαση με ειδική πλειοψηφία, μετά από πρόταση της Επιτροπής. 
               
               
                  Η απόφαση του Συμβουλίου βάσει του άρθρου 5 παράγραφος 3 του πρωτοκόλλου (αριθ. 19) σχετικά με το κεκτημένο του Σένγκεν λαμβάνει υπόψη τα ακόλουθα κριτήρια: την ανάγκη διατήρησης της ευρύτερης δυνατής συμμετοχής του κοινοποιούντος κράτους μέλους στο κεκτημένο του Σένγκεν χωρίς να επηρεάζεται σοβαρά η πρακτική λειτουργικότητά του, με παράλληλο σεβασμό της συνοχής του.
               
               
                  Η πρόταση αναδιατύπωσης της 16ης Μαΐου 2018 αποσκοπεί στην ενίσχυση του συντονισμού και στη βέλτιστη αξιοποίηση των αξιωματικών συνδέσμων μετανάστευσης, συμπεριλαμβανομένων των νέων Ευρωπαίων αξιωματικών συνδέσμων που αποστέλλονται σε τρίτες χώρες, προκειμένου να ανταποκρίνονται πιο αποτελεσματικά στις προτεραιότητες της ΕΕ στον τομέα της μετανάστευσης.
               
               
                  Η πρόταση αναδιατύπωσης της 16ης Μαΐου 2018 έχει τους ίδιους στόχους με τον κανονισμό (ΕΚ) αριθ. 377/2004, όπως τροποποιήθηκε με τον κανονισμό (ΕΕ) αριθ. 493/2011, με επίκεντρο την ενίσχυση της συνεργασίας και του συντονισμού μεταξύ των αξιωματικών συνδέσμων μετανάστευσης που είναι τοποθετημένοι σε τρίτες χώρες, ιδίως με τον καθορισμό της υποχρέωσης δημιουργίας τοπικών ή περιφερειακών δικτύων μεταξύ των αξιωματικών συνδέσμων μετανάστευσης, καθώς και με την προώθηση της χρήσης ενός ειδικού ηλεκτρονικού εργαλείου για την τακτική ανταλλαγή πληροφοριών εντός των τοπικών δικτύων και την καθιέρωση συστήματος υποβολής εκθέσεων σχετικά με τις δραστηριότητες των δικτύων αξιωματικών συνδέσμων μετανάστευσης, χωρίς όμως να απαιτείται ειδική επιχειρησιακή αλληλεπίδραση με άλλα συστήματα ή άλλες νομικές πράξεις που αποτελούν μέρος του κεκτημένου του Σένγκεν.
               
               
                  Από τη φύση της πρότασης αναδιατύπωσης της 16ης Μαΐου 2018, καθώς και από τη φύση του ισχύοντος κανονισμού (ΕΚ) αριθ. 377/2004, όπως τροποποιήθηκε με τον κανονισμό (ΕΕ) αριθ. 493/2011, προκύπτει ότι αποτελούν αυτόνομο μέτρο στο πλαίσιο του κεκτημένου του Σένγκεν, το οποίο δεν αλληλεπιδρά επιχειρησιακά με άλλες νομικές πράξεις που αποτελούν μέρος του κεκτημένου του Σένγκεν. 
               
               
                  Ως εκ τούτου, μπορεί να θεωρηθεί, σε αυτή την ιδιαιτέρως εξαιρετική περίπτωση, ότι, παρά τη διακοπή της συμμετοχής του Ηνωμένου Βασιλείου στον κανονισμό (ΕΚ) αριθ. 377/2004, όπως τροποποιήθηκε με τον κανονισμό (ΕΕ) αριθ. 493/2011, η συνεχιζόμενη συμμετοχή του Ηνωμένου Βασιλείου στο υπόλοιπο μέρος του κεκτημένου του Σένγκεν, στο οποίο συμμετέχει επί του παρόντος, διασφαλίζει την ευρύτερη δυνατή συμμετοχή του Ηνωμένου Βασιλείου στο κεκτημένο αυτό, χωρίς να επηρεάζει σοβαρά την πρακτική λειτουργικότητα του κεκτημένου του Σένγκεν, ενώ ταυτόχρονα σέβεται τη συνοχή του.
               
            
            
               •Συνέπεια με άλλες πολιτικές της Ένωσης
            
            
               
                  Άνευ αντικειμένου 
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Η παρούσα πρόταση βασίζεται στο άρθρο 5 παράγραφος 3 του πρωτοκόλλου (αριθ. 19) σχετικά με το κεκτημένο του Σένγκεν το οποίο έχει ενσωματωθεί στο πλαίσιο της Ευρωπαϊκής Ένωσης.
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
         
         
            
               
                  Άνευ αντικειμένου 
               
               
                  •
                        Αναλογικότητα
               
               
                  Άνευ αντικειμένου.
               
            
            
               •Επιλογή της νομικής πράξης
            
            
               
                  Το πρωτόκολλο (αριθ. 19) σχετικά με το κεκτημένο του Σένγκεν το οποίο έχει ενσωματωθεί στο πλαίσιο της Ευρωπαϊκής Ένωσης καθορίζει τις διαδικασίες που ρυθμίζουν τη συμμετοχή του Ηνωμένου Βασιλείου σε μέτρα τα οποία βασίζονται στο κεκτημένο του Σένγκεν.
               
               
                  3.
                        ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
               
            
            
               Λόγω της φύσης και του πεδίου εφαρμογής της παρούσας πρότασης, δεν απαιτείται εκ των υστέρων αξιολόγηση, διαβούλευση με τα ενδιαφερόμενα μέρη ή εκτίμηση επιπτώσεων. 
                     
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Η πρόταση δεν έχει δημοσιονομικές επιπτώσεις.
            
            
               2019/0011 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με την κοινοποίηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας ότι δεν επιθυμεί πλέον να συμμετέχει σε ορισμένες από τις διατάξεις του κεκτημένου του Σένγκεν, οι οποίες περιέχονται στον κανονισμό (ΕΚ) αριθ. 377/2004 του Συμβουλίου, της 19ης Φεβρουαρίου 2004, για τη δημιουργία δικτύου αξιωματικών συνδέσμων μετανάστευσης
               
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για την Ευρωπαϊκή Ένωση, 
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Έχοντας υπόψη το πρωτόκολλο (αριθ. 19) σχετικά με το κεκτημένο του Σένγκεν το οποίο έχει ενσωματωθεί στο πλαίσιο της Ευρωπαϊκής Ένωσης, που προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, και ιδίως το άρθρο 5 παράγραφος 3,
            
            
               Έχοντας υπόψη την κοινοποίηση, βάσει του άρθρου 5 παράγραφος 2 του πρωτοκόλλου (αριθ. 19) σχετικά με το κεκτημένο του Σένγκεν το οποίο έχει ενσωματωθεί στο πλαίσιο της Ευρωπαϊκής Ένωσης, της κυβέρνησης του Ηνωμένου Βασιλείου της Μεγάλης Βρετανίας και της Βόρειας Ιρλανδίας, με επιστολή της, της 1ης Οκτωβρίου 2018, προς τον Πρόεδρο του Συμβουλίου, ότι δεν επιθυμεί να συμμετέχει στην πρόταση κανονισμού του Ευρωπαϊκού Κοινοβουλίου και του Συμβουλίου για τη δημιουργία ευρωπαϊκού δικτύου αξιωματικών συνδέσμων μετανάστευσης, 
                  3
               
            
            
               Εκτιμώντας τα ακόλουθα:
            
         
         
            
               (1)Το Ηνωμένο Βασίλειο συμμετείχε στον κανονισμό (ΕΚ) αριθ. 377/2004 του Συμβουλίου
                  4
               , όπως τροποποιήθηκε με τον κανονισμό (ΕΕ) αριθ. 493/2011 του Ευρωπαϊκού Κοινοβουλίου και του Συμβουλίου, της 5ης Απριλίου 2011
                  5
               .
            
            
               (2)Την 1η Οκτωβρίου 2018, εντός της απαιτούμενης προθεσμίας τριών μηνών, το Ηνωμένο Βασίλειο κοινοποίησε στον Πρόεδρο του Συμβουλίου την επιθυμία του να μην συμμετάσχει στην έκδοση της αναδιατύπωσης του κανονισμού για τη δημιουργία ευρωπαϊκού δικτύου αξιωματικών συνδέσμων μετανάστευσης, η οποία προτάθηκε από την Επιτροπή στις 16 Μαΐου 2018 και παραλήφθηκε από το Συμβούλιο σε όλες τις απαιτούμενες γλώσσες στις 2 Ιουλίου 2018.
            
            
               (3)Ο κανονισμός (ΕΚ) αριθ. 377/2004 αποσκοπεί στην ενίσχυση της συνεργασίας μεταξύ των αξιωματικών συνδέσμων μετανάστευσης που είναι τοποθετημένοι σε τρίτες χώρες, ιδίως με τον καθορισμό της υποχρέωσης δημιουργίας τοπικών ή περιφερειακών δικτύων μεταξύ των αξιωματικών συνδέσμων μετανάστευσης, καθώς και με την προώθηση της χρήσης ενός ειδικού ηλεκτρονικού εργαλείου για την τακτική ανταλλαγή πληροφοριών εντός των τοπικών δικτύων και για την καθιέρωση συστήματος υποβολής εκθέσεων σχετικά με τις δραστηριότητες των δικτύων αξιωματικών συνδέσμων μετανάστευσης μέσω εξαμηνιαίων εκθέσεων της προεδρίας, χωρίς να απαιτείται η χρήση επιχειρησιακών συστημάτων ή η άμεση αλληλεπίδραση με νομικές διατάξεις που περιλαμβάνονται σε άλλες νομικές πράξεις που αποτελούν μέρος του κεκτημένου του Σένγκεν.
            
            
               (4)Παρόλο που η πρόταση της 16ης Μαΐου 2018 για την αναδιατύπωση του κανονισμού για τη δημιουργία ευρωπαϊκού δικτύου αξιωματικών συνδέσμων μετανάστευσης στοχεύει στην ενίσχυση του συντονισμού και τη βέλτιστη αξιοποίηση των αξιωματικών συνδέσμων μετανάστευσης, συμπεριλαμβανομένων των νέων Ευρωπαίων αξιωματικών συνδέσμων που αποστέλλονται σε τρίτες χώρες, προκειμένου να ανταποκριθούν πιο αποτελεσματικά στις προτεραιότητες της ΕΕ στον τομέα της μετανάστευσης, δεν αποκλίνει από τη φύση του ισχύοντος κανονισμού (ΕΚ) αριθ. 377/2004, όπως τροποποιήθηκε με τον κανονισμό (ΕΕ) αριθ. 493/2011, στον βαθμό που αφορά τη συγκεκριμένη αλληλεπίδρασή του με τα άλλα μέρη του κεκτημένου του Σένγκεν.
            
            
               (5)Ως εκ τούτου, η πρόταση αναδιατύπωσης του κανονισμού για τη δημιουργία ευρωπαϊκού δικτύου αξιωματικών συνδέσμων μετανάστευσης, όπως και ο κανονισμός (ΕΚ) αριθ. 377/2004, όπως τροποποιήθηκε με τον κανονισμό (ΕΕ) αριθ. 493/2011, μπορεί να θεωρηθεί αυτόνομο μέτρο στο πλαίσιο του κεκτημένου του Σένγκεν, το οποίο δεν αλληλεπιδρά επιχειρησιακά με άλλες νομικές πράξεις που αποτελούν μέρος του κεκτημένου του Σένγκεν.
            
            
               (6)Σε αυτή την εξαιρετική περίπτωση και με βάση την αυτόνομη φύση, στο πλαίσιο του κεκτημένου του Σένγκεν, του κανονισμού (ΕΚ) αριθ. 377/2004, όπως τροποποιήθηκε με τον κανονισμό (ΕΕ) αριθ. 493/2011, μπορεί να θεωρηθεί ότι, εάν το Ηνωμένο Βασίλειο δεν συμμετέχει πλέον στον εν λόγω κανονισμό, ή σε τυχόν άλλες τροποποιήσεις του, αλλά εξακολουθήσει να συμμετέχει στο υπόλοιπο κεκτημένο του Σένγκεν στο οποίο συμμετέχει επί του παρόντος σύμφωνα με την απόφαση 2000/365/ΕΚ του Συμβουλίου
                  6
               , αυτό θα εξασφαλίσει την ευρύτερη δυνατή συμμετοχή του Ηνωμένου Βασιλείου χωρίς να επηρεαστεί σοβαρά η πρακτική λειτουργικότητα των άλλων μερών του κεκτημένου του Σένγκεν, με παράλληλο σεβασμό της συνοχής τους.
            
            
               (7)Ως εκ τούτου, το άρθρο 8 παράγραφος 2 της απόφασης 2000/365/ΕΚ θα πρέπει, σύμφωνα με το άρθρο 5 παράγραφος 3 του πρωτοκόλλου (αριθ. 19) σχετικά με το κεκτημένο του Σένγκεν το οποίο έχει ενσωματωθεί στο πλαίσιο της Ευρωπαϊκής Ένωσης, και από την έναρξη ισχύος της προτεινόμενης αναδιατύπωσης του κανονισμού (ΕΚ) αριθ. 377/2004, να παύσει να εφαρμόζεται στο Ηνωμένο Βασίλειο της Μεγάλης Βρετανίας και της Βόρειας Ιρλανδίας όσον αφορά τον κανονισμό (ΕΚ) αριθ. 377/2004, όπως τροποποιήθηκε με τον κανονισμό (ΕΕ) αριθ. 493/2011, και τυχόν περαιτέρω τροποποιήσεις του, συμπεριλαμβανομένης της πρότασης για την αναδιατύπωση του κανονισμού (ΕΚ) αριθ. 377/2004. 
            
            
               (8)Κατά συνέπεια, το παράρτημα I σημείο 6 της απόφασης 2004/926/ΕΚ του Συμβουλίου
                  7
                όσον αφορά τον κανονισμό (ΕΚ) αριθ. 377/2004 θα πρέπει επίσης, σύμφωνα με το άρθρο 5 παράγραφος 3 του εν λόγω πρωτοκόλλου, να παύσει να εφαρμόζεται από την έναρξη ισχύος της προτεινόμενης αναδιατύπωσης,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Η απόφαση 2000/365/ΕΚ, καθώς και το παράρτημα I σημείο 6 της απόφασης 2004/926/ΕΚ, παύουν να εφαρμόζονται στο Ηνωμένο Βασίλειο της Μεγάλης Βρετανίας και της Βόρειας Ιρλανδίας όσον αφορά τον κανονισμό (ΕΚ) αριθ. 377/2004 του Συμβουλίου για τη δημιουργία δικτύου αξιωματικών συνδέσμων μετανάστευσης, όπως τροποποιήθηκε με τον κανονισμό (ΕΕ) αριθ. 493/2011, και τυχόν περαιτέρω τροποποιήσεις του, από την ημερομηνία έναρξης ισχύος της προτεινόμενης αναδιατύπωσης του κανονισμού του Ευρωπαϊκού Κοινοβουλίου και του Συμβουλίου για τη δημιουργία ευρωπαϊκού δικτύου αξιωματικών συνδέσμων μετανάστευσης.
            
            
               Άρθρο 2
            
            
               Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
            
            
               Βρυξέλλες,
            
            
               
                     Για το Συμβούλιο
               
               
                     O Πρόεδρος
               
            
         
         
            
                  
                     (1)
                  
                        ΕΕ L 131 της 1.6.2000, σ. 43.
               
               
                  
                     (2)
                  
                        Πρόταση κανονισμού του Ευρωπαϊκού Κοινοβουλίου και του Συμβουλίου για τη δημιουργία ευρωπαϊκού δικτύου αξιωματικών συνδέσμων μετανάστευσης (αναδιατύπωση)*, COM(2018) 303 final.
               
               
                  
                     (3)
                  
                        COM(2018) 303 final.
               
               
                  
                     (4)
                  
                        Κανονισμός (ΕΚ) αριθ. 377/2004 του Συμβουλίου, της 19ης Φεβρουαρίου 2004, για τη δημιουργία δικτύου αξιωματικών συνδέσμων μετανάστευσης (ΕΕ L 64 της 2.3.2004, σ. 1).
               
               
                  
                     (5)
                  
                        Κανονισμός (ΕΕ) αριθ. 493/2011 του Ευρωπαϊκού Κοινοβουλίου και του Συμβουλίου, της 5ης Απριλίου 2011, για την τροποποίηση του κανονισμού (ΕΚ) αριθ. 377/2004 του Συμβουλίου, της 19ης Φεβρουαρίου 2004, για τη δημιουργία δικτύου αξιωματικών συνδέσμων μετανάστευσης (ΕΕ L 141 της 27.5.2011, σ. 13)
               
               
                  
                     (6)
                  
                        Απόφαση 2000/365/ΕΚ του Συμβουλίου, της 29ης Μαΐου 2000, σχετικά με το αίτημα του Ηνωμένου Βασιλείου της Μεγάλης Βρετανίας και Βορείου Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (ΕΕ L 131 της 1.6.2000, σ. 43).
               
               
                  
                     (7)
                  
                        Απόφαση 2004/926/ΕΚ του Συμβουλίου, της 22ας Δεκεμβρίου 2004, σχετικά με τη θέση σε εφαρμογή από το Ηνωμένο Βασίλειο της Μεγάλης Βρετανίας και Βορείου Ιρλανδίας μερών του κεκτημένου του Σένγκεν (ΕΕ L 395 της 31.12.2004, σ. 70).